b'\n_START_ARTICLE_\nAlbum (muzic\xc4\x83)\n_START_PARAGRAPH_\n\xc3\x8en muzic\xc4\x83, un album reprezint\xc4\x83 o colec\xc8\x9bie de piese (compozi\xc8\x9bii). \xc3\x8en func\xc8\x9bie de context, albumul poate fi conceput fie ca o partitur\xc4\x83, fie ca reuniunea unor \xc3\xaenregistr\xc4\x83ri sonore.\n_START_SECTION_\nPartitur\xc4\x83\n_START_PARAGRAPH_\nP\xc3\xa2n\xc4\x83 la momentul r\xc4\x83sp\xc3\xa2ndirii discurilor de vinil de format mare (LP), termenul desemna exclusiv o partitur\xc4\x83 cuprinz\xc3\xa2nd piese cu o orchestra\xc8\x9bie sumar\xc4\x83 (muzic\xc4\x83 de camer\xc4\x83, reduc\xc8\x9bii pentru pian sau dou\xc4\x83 piane \xe2\x80\x93 uneori cu voce, sau doar partitura vocii \xc3\xaen dreptul c\xc4\x83reia sunt notate cifrajele armoniei \xe2\x80\x93 pe modelul de fake book). Lucr\xc4\x83rile muzicale pentru o orchestr\xc4\x83 de mari propor\xc8\x9bii sunt, de regul\xc4\x83, prezentate \xc3\xaen partituri izolate; exist\xc4\x83 \xc8\x99i cazul \xc3\xaen care un album poate con\xc8\x9bine fragmente, selec\xc8\x9biuni din lucr\xc4\x83ri cu orchestra\xc8\x9bii ample._NEWLINE_Criteriile dup\xc4\x83 care se realizeaz\xc4\x83 un album sunt diverse, piesele put\xc3\xa2nd fi crea\xc8\x9bii ale unui autor unic sau provenind de la mai mul\xc8\x9bi compozitori. Exist\xc4\x83 albume preg\xc4\x83tite ca atare de c\xc4\x83tre compozitorii lor (\xc3\xaendeosebi albume de piese pentru pian solo), \xc3\xaen vreme ce selec\xc8\x9bia pentru constituirea altor albume poate \xc8\x9bine seam\xc4\x83 de criterii valorice, de notorietatea unor piese (\xc3\xaen context general, al crea\xc8\x9biei unui compozitor sau \xc3\xaen contextul unei epoci \xe2\x80\x93 diver\xc8\x99i autori), de tematic\xc4\x83 (piese care iustreaz\xc4\x83 o anume tem\xc4\x83 sau care pornesc de la o imagine sau un concept comun), piese pu\xc8\x9bin cunoscute ale unuia sau mai multor autori \xc8\x99.a.m.d._NEWLINE_Pentru a evita confuzia cu albumul muzical \xc3\xaen\xc8\x9beles ca entitate discografic\xc4\x83 (reuniunea unor \xc3\xaenregistr\xc4\x83ri), albumul sub form\xc4\x83 de partitur\xc4\x83 este adesea numit album de piese.\n_START_SECTION_\nIstoric. Tipuri de albume\n_START_PARAGRAPH_\nAlbumele s-au bucurat de un mare succes la finele secolului al XIX-lea \xc8\x99i au rezistat p\xc3\xa2n\xc4\x83 \xc3\xaen ziua de ast\xc4\x83zi, constituind o preferin\xc8\x9b\xc4\x83 \xc3\xaendeosebi pentru muzicienii amatori. La trecerea c\xc4\x83tre secolul XX, albumele erau adesea oferite ca bonus la achizi\xc8\x9bionarea unor reviste de muzic\xc4\x83. Aceste albume con\xc8\x9bineau majoritar reduc\xc8\x9bii pentru pian (cu voce, acolo unde era cazul), iar uneori ap\xc4\x83reau \xc8\x99i mici aranjamente pentru ansamblu de camer\xc4\x83; piesele alese erau adresate unui public nepreten\xc8\x9bios \xc8\x99i nu aveau un nivel ridicat de dificultate a interpret\xc4\x83rii._NEWLINE_\xc3\x8en vremea filmelor mute existau albume de piese folosite \xc3\xaen teatre \xc8\x99i cinematografe cu scopul de a acompania derularea filmului; majoritar, piesele alese erau teme binecunoscute din crea\xc8\x9bia cult\xc4\x83. \xc3\x8en primii ani, acest acompaniament arareori avea un rol dramatic, mult mai cur\xc3\xa2nd reprezent\xc3\xa2nd un mijloc de a acoperi zgomotul produs de aparatul de proiec\xc8\x9bie \xc8\x99i de a \xc3\xaenlesni delectarea spectatorilor (de aceea, nu se alegeau lucr\xc4\x83ri de caracter, cu un v\xc4\x83dit con\xc8\x9binut emo\xc8\x9bional). \xc3\x8en anii 1910, s-au utilizat foarte mult albume \xc3\xaen care piesele erau ordonate \xc3\xaen func\xc8\x9bie de impactul emo\xc8\x9bional asupra publicului; folosind un astfel de album, pianistul sau dirijorul unui ansamblu cameral interpreta \xc3\xaen timpul proiec\xc8\x9biei un potpuriu care s\xc4\x83 urm\xc4\x83reasc\xc4\x83 evolu\xc8\x9bia afectiv\xc4\x83 a filmului. Din anii 1920, folosirea unei muzici de film de sine st\xc4\x83t\xc4\x83toare a c\xc3\xa2\xc8\x99tigat treptat teren \xc3\xaen fa\xc8\x9ba mai vechilor practici, astfel \xc3\xaenc\xc3\xa2t albumele de piese \xc8\x99i-au pierdut aceast\xc4\x83 \xc3\xaentrebuin\xc8\x9bare._NEWLINE_\xc3\x8en continuare, au \xc3\xaenceput s\xc4\x83 apar\xc4\x83 albume \xc3\xaen care erau notate piese de jazz sau muzic\xc4\x83 u\xc8\x99oar\xc4\x83 (cu text sau prin notarea melodiei instrumentului solist \xe2\x80\x93 mai ales la jazz). Pentru muzica u\xc8\x99oar\xc4\x83 s-au folosit mai \xc3\xaent\xc3\xa2i nota\xc8\x9bii explicite, f\xc4\x83r\xc4\x83 pasaje improvizate, pentru voce \xc8\x99i pian. \xc3\x8en schimb, muzica de jazz a dezvoltat nota\xc8\x9bia de fake book (partitura vocal\xc4\x83 sau a instrumentului solist, \xc3\xaenso\xc8\x9bit\xc4\x83 de cifraje de acorduri), \xc3\xaentr-o m\xc4\x83sur\xc4\x83 asem\xc4\x83n\xc4\x83toare cu basul cifrat folosit \xc3\xaen baroc. Unele culegeri sau albume de muzic\xc4\x83 u\xc8\x99oar\xc4\x83 au preluat aceast\xc4\x83 nota\xc8\x9bie._NEWLINE_\xc3\x8en paralel, albumele de muzic\xc4\x83 editate \xc3\xaen mediul academic s-au extins asupra crea\xc8\x9biei corale, a folclorului muzical, fiind publicate \xc8\x99i albume (culegeri) de solfegii, dictate \xc8\x99.a. \xc3\xaen scopuri educative.\n_START_SECTION_\nColec\xc8\x9bie de \xc3\xaenregistr\xc4\x83ri\n_START_PARAGRAPH_\nSub influen\xc8\x9ba limbii engleze, termenul a primit un al doilea \xc3\xaen\xc8\x9beles \xc3\xaen lumea muzicii: acela de colec\xc8\x9bie de \xc3\xaenregistr\xc4\x83ri ce se reg\xc4\x83sesc pe un disc de vinil tip LP sau un CD (uneori, \xc8\x99i pe dou\xc4\x83 astfel de discuri \xe2\x80\x93 dublu album \xe2\x80\x93 sau pe mai multe \xe2\x80\x93 caz rar \xc3\xaent\xc3\xa2lnit). Albumele se pot reg\xc4\x83si frecvent \xc8\x99i pe caset\xc4\x83 audio, acest suport neconstituind \xc3\xaens\xc4\x83 un reper \xc3\xaen evolu\xc8\x9bia conceptului (cum a fost popularizarea CD-ului). \xc3\x8en limba rom\xc3\xa2n\xc4\x83, termenul \xe2\x80\x9ealbum\xe2\x80\x9d s-a impus \xc3\xaen aceast\xc4\x83 \xc3\xaentrebuin\xc8\x9bare \xc3\xaen a doua jum\xc4\x83tate a secolului XX._NEWLINE_Albumul reprezint\xc4\x83 unitatea discografic\xc4\x83 cel mai des \xc3\xaentrebuin\xc8\x9bat\xc4\x83 \xc8\x99i cea mai vast\xc4\x83; con\xc8\x9binutul unui album cuprinde \xc3\xaenregistr\xc4\x83ri a c\xc4\x83ror durat\xc4\x83 variaz\xc4\x83 de la 30-40 de minute (simplu LP) p\xc3\xa2n\xc4\x83 la 160 de minute (dublu CD) sau chiar mai mult. Un album cuprinde de la 4 la 35 de piese, cu toate c\xc4\x83 aceste limite pot fi uneori dep\xc4\x83\xc8\x99ite. Albumul este mai cuprinz\xc4\x83tor dec\xc3\xa2t discul EP, discul single \xc8\x99i maxi single._NEWLINE_Albumele sunt puse \xc3\xaen v\xc3\xa2nzare \xc3\xaen mod obi\xc8\x99nuit prin intermediul unei case de discuri. Uneori, v\xc3\xa2nz\xc4\x83rile se fac la concerte, \xc3\xaen turneul de promovare a albumului vizat; o metod\xc4\x83 experimentat\xc4\x83 recent este v\xc3\xa2nzarea albumelor integrale sau a pieselor cuprinse \xc3\xaen acestea prin Internet.'